钦定古今图书集成/明伦汇编/宫闱典/第087卷 > 常山公主 下嫁陆昕之
## 钦定古今图书集成/明伦汇编/宫闱典/第087卷 > 常山公主 下嫁陆昕之

按《魏书陆俟传》：“俟子丽，丽子定国。定国子昕之，字庆
始，风望端雅，袭爵，例降为公。尚显祖女常山公主，拜
驸马都尉，历通直郎。景明中，以从叔琇罪免官，寻以
主婿除通直散骑常侍。未几，迁司徒司马，加辅国将
军，出为兖州刺史。寻进号安东将军，治有名绩。仍除
青州刺史，在州著宽平之称。转安北将军、相州刺史。”
永平四年夏卒。赠镇东将军、冀州刺史，谥曰惠。初，定
国娶河东柳氏，生子安保。后纳范阳卢度世女，生昕
之。二室俱为旧族，而嫡妾不分。定国亡后，两子争袭
父爵。仆射李冲有宠于时，与度世子泉婚亲相好，冲
遂左右申助，昕之由是承爵尚主，职位赫奕。安保沈
废贫贱，不免饥寒。昕之容貌柔谨，高祖以其主婿，特
垂昵眷。世宗时年未四十，频抚三蕃，当世以此荣之。
昕之卒，后母卢悼念过哀，未几而亡。命主奉姑有孝
称。神龟初，与穆氏、琅琊长公主并为女侍中，又性不
妒忌，以昕之无子，为纳妾媵而皆育女。公主有三女，
无男，以昕之从兄希道第四子子彰为后。子彰字明
远，本名士沈，年十六出后，事公主尽礼。丞相高阳王
雍尝言曰：“常山妹虽无男，以子彰为儿，乃过自生矣。”